Shishuo xinyu

O Shishuo xinyu (chinés tradicional: 世說新語; chinés simplificado: 世说新语; pinyin: Shìshuō xīnyǔ; Wade-Giles: Shih4-shuo1 hsin1-yu3; en galego, "Un novo relato dos contos do mundo") é unha compilación histórica sobre eruditos, músicos e artistas chineses dos séculos II ao IV. Foi editada por Liu Yiqing (403 - 444).

 Contidos 
O libro contén arredor de 1130 anécdotas históricas e bosquexos biográficos duns 600 literatos, músicos e pintores das dinastías Han e Wei-Jin. Destaca o capítulo 19, que inclúe 32 historias de mulleres excepcionais. Tamén recolle información sobre os chamados Sete Sabios da Fraga de Bambú.

O texto orixinal estaba dividido en oito juan 卷 ou rolos, aínda que as versións actuais adoitan distribuírse en dez volumes. A obra é unha importante fonte de información biográfica, así como un rexistro da linguaxe coloquial da época.

Malia que a meirande parte das anécdotas e personalidades recollidas no Shishuo xinyu aparecen tamén noutras fontes, os bibliógrafos chineses clasificárono como xiaoshuo 小说, un termo que máis tarde sería empregado para referirse a xéneros de ficción. Esta atribución pode deberse ao seu uso dun rexistro coloquial, e a que non segue as convencións historiográficas da época.

 Influencia 
A súa mestura da lingua literaria e do vernáculo influenciou o desenvolvemento da posterior literatura informal chinesa. O célebre novelista Lu Xun (1881-1936) eloxiou os seus méritos estéticos.

 Notas 

Categoría:Literatura en lingua chinesa
Categoría:Literatura da China
Categoría:Libros do século V